三愛吟
作者：張鎡
朝代：宋

paragraphs: 有手須把酒，有口須吟詩。
更留未老脚，上山當及時。
我生除此百不愛，儘著餘年了三債。
一歲縱教醉百回，三日始一眉頭開。
百年藉使吟萬首，十日得三果何有。
足健且長閒，當能遍巖藪。
君不見王逸少，誓墓不出窮名山。
謂宜以樂終，不願縛足名宦間。
又不見陶淵明，快飲不負頭上巾。
嗤笑魯中叟，彌縫闕失成灰塵。
又不見杜少陵，作詩饑凍猶忘愁。
未得驚人句，自言到死不肯休。
人生三物間，所願常周流。
此身已復專林壑，賦詩飲酒須行樂。